Ehdotus NEUVOSTON PÄÄTÖS Euroopan talousalueesta tehdyllä sopimuksella perustetussa sekakomiteassa esitettävästä Euroopan unionin kannasta sopimuksen liitteen XIII (Liikenne) muuttamiseen /* COM/2012/0187 final - 2012/0094 (NLE) */





PERUSTELUT 1. EHDOTUKSEN TAUSTA ETA-sopimuksen sopimuspuolten välille perustettiin yhteinen järjestely, jonka ansiosta lentoliikenteen harjoittajat kaikista ETA-valtioista voivat harjoittaa lentoliikennettä koko ETA-alueella, ottamalla asetus (EY) N:o 1008/2008 osaksi ETA-sopimusta (ks. ETA-sopimuksen liitteessä XIII oleva 64 a kohta[1]). EU ja Sveitsi ottivat käyttöön saman järjestelyn välillään sisällyttämällä asetuksen (EY) N:o 1008/2008 EU:n ja Sveitsin lentoliikennesopimukseen sveitsiläisten ja yhteisön lentoliikenteen harjoittajien osalta[2]. Koska asetus (EY) N:o 1008/2008 on otettu osaksi Euroopan vapaakauppaliiton perustamista koskevaa konventiota, jäljempänä ’EFTA-konventio’, sama järjestely on otettu käyttöön myös Sveitsin ja ETA:n EFTA-valtioiden välillä sveitsiläisten ja ETA:n EFTA-valtioiden lentoliikenteen harjoittajien osalta[3]. EFTA-valtiot ovat tuoneet esiin, että tästä huolimatta nykyisissä järjestelyissä on edelleen ongelmia seuraavien kolmen lentoliikennepalvelun osalta: i) sveitsiläisen lentoliikenteen harjoittajan lentoliikenne EU:n jäsenvaltion ja ETA:n EFTA-valtion välillä ii) EU:n lentoliikenteen harjoittajan lentoliikenne Sveitsin ja ETA:n EFTA-valtion välillä iii) ETA:n EFTA-valtion lentoliikenteen harjoittajan lentoliikenne EU:n jäsenvaltion ja Sveitsin välillä. Jotta nämä oikeudelliset esteet voidaan poistaa ja edellä mainituilla kolmella sopimuksella perustetut lentoliikennemarkkinat yhdistää, sellaisen valtion lentoliikenteen harjoittajalle, joka ei ole jonkin edellä mainitun sopimuksen sopimuspuoli, on myönnettävä samat oikeudet lentoliikenteen harjoittamiseen kuin kyseisen sopimuksen sopimuspuolilla on (eli sveitsiläisille lentoliikenteen harjoittajille ETA-sopimuksen nojalla, EU:n lentoliikenteen harjoittajille EFTA-konvention nojalla ja ETA:n EFTA-valtion lentoliikenteen harjoittajalle EU:n ja Sveitsin lentoliikennesopimuksen nojalla). Tämän vuoksi Sveitsi ja ETA:n EFTA-valtiot ovat ehdottaneet, että edellä mainittuja kolmea sopimusta muutetaan seuraavasti: i) ETA-sopimusta olisi muutettava siten, että sveitsiläiset lentoliikenteen harjoittajat saavat oikeuden harjoittaa lentoliikennettä EU:n jäsenvaltion ja ETA:n EFTA-valtion välillä. ii) EFTA-konventiota olisi muutettava siten, että EU:n lentoliikenteen harjoittajat saavat oikeuden harjoittaa lentoliikennettä Sveitsin ja ETA:n EFTA-valtion välillä. iii) EU:n ja Sveitsin lentoliikennesopimusta olisi muutettava siten, että ETA:n EFTA-valtion lentoliikenteen harjoittajat saavat oikeuden harjoittaa lentoliikennettä EU:n jäsenvaltion ja Sveitsin välillä. Päätökset näiden muutosten tekemisestä kyseisiin sopimuksiin olisi kytkettävä toisiinsa vastavuoroisuuslausekkein sen varmistamiseksi, että päätökset tulevat voimaan yhtäaikaisesti. On EU:n edun mukaista, että EU:n lentoliikenteen harjoittajat voivat harjoittaa lentoliikennettä Sveitsin ja ETA:n EFTA-valtioiden välillä. Ehdotetuilla ETA-sopimuksen, EU:n ja Sveitsin lentoliikennesopimuksen ja EFTA-konvention muutoksilla luodaan yhdennetyt lentoliikennepalvelujen markkinat, jotka kattavat koko ETA-alueen ja Sveitsin asetuksen (EY) N:o 1008/2008 mukaisella tavalla. 2. KUULEMISTEN JA VAIKUTUSTENARVIOINTIEN TULOKSET ETA:n EFTA-valtiot ja Sveitsi ovat yksimielisiä tästä ehdotuksesta. 3. EHDOTUKSEN OIKEUDELLINEN SISÄLTÖ Ehdotetut muutokset ETA-sopimuksen liitteeseen XIII sisältyvät neuvoston päätösehdotusluonnoksen liitteeseen. Niihin sisältyy uuden mukautuksen lisäys nykyisen 64 a kohdan a ja b mukautusten väliin, uuden kohdan lisääminen asetuksen (EY) N:o 1008/2008 15 artiklan loppuun, sellaisena kuin se on ETA-sopimukseen sisällytettynä, jotta sveitsiläisille lentoliikenteen harjoittajille annetaan oikeus harjoittaa lentoliikennettä EU:n jäsenvaltion ja ETA:n EFTA-valtion välillä samoin ehdoin kuin EU:n tai ETA:n EFTA-valtion lentoliikenteen harjoittajat. Ehdoksi asetetaan yhtäältä se, että EU ja Sveitsi tarjoavat ETA:n EFTA-valtion lentoliikenteen harjoittajille oikeuden harjoittaa lentoliikennettä EU:n jäsenvaltion ja Sveitsin välillä, ja toisaalta se, että Sveitsi ja ETA:n EFTA-valtiot antavat EU:n lentoliikenteen harjoittajille oikeuden harjoittaa lentoliikennettä Sveitsin ja ETA:n EFTA-valtion välillä. Sekakomitean päätöksen voimaantulo riippuu tämän vuoksi tarvittavien muutosten voimaantulosta EU:n ja Sveitsin lentoliikennesopimuksessa ja EFTA-konventiossa. 4. TALOUSARVIOVAIKUTUKSET Ehdotuksella ei ole vaikutuksia EU:n talousarvioon. 2012/0094 (NLE) Ehdotus NEUVOSTON PÄÄTÖS Euroopan talousalueesta tehdyllä sopimuksella perustetussa sekakomiteassa esitettävästä Euroopan unionin kannasta sopimuksen liitteen XIII (Liikenne) muuttamiseen EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan ja 218 artiklan 9 kohdan, ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94[4] ja erityisesti sen 1 artiklan 3 kohdan, ottaa huomioon Euroopan komission ehdotuksen, sekä katsoo seuraavaa: (1) Sopimuksen liite XIII muutettiin 19 päivänä heinäkuuta 2011 annetulla ETA:n sekakomitean päätöksellä N:o 90/2011[5], jolla lentoliikenteen harjoittamisen yhteisistä säännöistä yhteisössä 24 päivänä syyskuuta 2008 annettu Euroopan parlamentin ja neuvoston asetus (EY) N:o 1008/2008[6] otettiin osaksi sopimusta. (2) Koska asetus (EY) N:o 1008/2008 on otettu osaksi Euroopan yhteisön ja Sveitsin valaliiton lentoliikennesopimusta, EU ja Sveitsi ovat ottaneet käyttöön saman järjestelyn välillään sveitsiläisten ja yhteisön lentoliikenteen harjoittajien osalta[7]. (3) Koska asetus (EY) N:o 1008/2008 on otettu osaksi Euroopan vapaakauppaliiton perustamista koskevaa konventiota, jäljempänä ’EFTA-konventio’, sama järjestely on otettu käyttöön myös Sveitsin ja ETA:n EFTA-valtioiden välillä sveitsiläisten ja ETA:n EFTA-valtioiden lentoliikenteen harjoittajien osalta[8]. (4) Tämän vuoksi ETA-sopimuksen liitettä XIII olisi muutettava siten, että sveitsiläiset lentoliikenteen harjoittajat saavat oikeuden harjoittaa lentoliikennettä EU:n jäsenvaltion ja ETA:n EFTA-valtion välillä, ON HYVÄKSYNYT TÄMÄN PÄÄTÖKSEN: 1 artikla ETA:n sekakomiteassa esitettävä unionin kanta ETA-sopimuksen liitteen XIII ehdotettuun muuttamiseen perustuu tähän päätökseen liitettyyn luonnokseen ETA:n sekakomitean päätökseksi. 2 artikla Tämä päätös tulee voimaan päivänä, jona se annetaan. Tehty Brysselissä Neuvoston puolesta Puheenjohtaja LIITE Luonnos ETA:N SEKAKOMITEAN PÄÄTÖS N:o XXX, annettu …, ETA-sopimuksen liitteen XIII (Liikenne) muuttamisesta ETA:n SEKAKOMITEA, joka ottaa huomioon Euroopan talousalueesta tehdyn sopimuksen, sellaisena kuin se on muutettuna Euroopan talousalueesta tehdyn sopimuksen tarkistamisesta tehdyllä pöytäkirjalla, jäljempänä ’sopimus’, ja erityisesti sen 98 artiklan, sekä katsoo seuraavaa: 1) Sopimuksen liite XIII muutettiin [...] päivänä [...]kuuta […] annetulla ETA:n sekakomitean päätöksellä N:o …[9]. 2) Sopimuksen liite XIII muutettiin 19 päivänä heinäkuuta 2011 annetulla ETA:n sekakomitean päätöksellä N:o 90/2011[10], jolla lentoliikenteen harjoittamisen yhteisistä säännöistä yhteisössä 24 päivänä syyskuuta 2008 annettu Euroopan parlamentin ja neuvoston asetus (EY) N:o 1008/2008 (uudelleenlaadittu toisinto)[11] otettiin osaksi sopimusta. 3) Sopimuspuolet pyrkivät varmistamaan, että ETA:n EFTA-valtioiden lentoliikenteen harjoittajilla on oikeus harjoittaa lentoliikennettä EU:n jäsenvaltion ja Sveitsin välillä. 4) Sopimuspuolet pyrkivät lisäksi varmistamaan, että yhteisön lentoliikenteen harjoittajilla on oikeus harjoittaa lentoliikennettä ETA:n EFTA-valtion ja Sveitsin välillä. 5) Tämän vuoksi ETA:n sekakomitea antaa vastavuoroisuuden ehdolla sveitsiläisille lentoliikenteen harjoittajille oikeuden harjoittaa lentoliikennettä EU:n jäsenvaltion ja ETA:n EFTA-valtion välillä. 6) Sopimuksen liite XIII olisi sen vuoksi muutettava vastaavasti, ON HYVÄKSYNYT TÄMÄN PÄÄTÖKSEN: 1 artikla Muutetaan sopimuksen liitteessä XIII oleva 64 a kohta (Euroopan parlamentin ja neuvoston asetus (EY) N:o 1008/2008) seuraavasti: 1. Mukautuksesta b tulee mukautus c. 2. Lisätään mukautuksen a jälkeen mukautus seuraavasti: ”b) Lisätään 15 artiklaan kohta seuraavasti: ”6. Sveitsiläisillä lentoliikenteen harjoittajilla on samoin ehdoin kuin Euroopan unionin ja ETA:n EFTA-valtioiden lentoliikenteen harjoittajilla oikeus harjoittaa lentoliikennettä Euroopan unionin jäsenvaltion ja ETA:n EFTA-valtion välillä. Tämä edellyttää sitä, että EU ja Sveitsi tarjoavat ETA:n EFTA-valtion lentoliikenteen harjoittajille oikeuden harjoittaa lentoliikennettä EU:n jäsenvaltion ja Sveitsin välillä ja että Sveitsi ja ETA:n EFTA-valtiot antavat EU:n lentoliikenteen harjoittajille oikeuden harjoittaa lentoliikennettä Sveitsin ja ETA:n EFTA-valtion välillä. Tämä kumoaa kaikki kyseistä järjestelyä koskevat rajoitukset, jotka johtuvat yhtäältä EU:ta ja toisaalta ETA:n EFTA-valtioita sitovista voimassa olevista kahden- tai monenvälisistä sopimuksista.”” 2 artikla Tämä päätös tulee voimaan kahdentenakymmenentenä päivänä sen hyväksymispäivästä, jos kaikki sopimuksen 103 artiklan 1 kohdan mukaiset ilmoitukset on tehty ETA:n sekakomitealle*, tai ETA:n EFTA-valtioiden lentoliikenteen harjoittajien oikeutta lentoliikenteen harjoittamiseen EU:n jäsenvaltion ja Sveitsin välillä koskevan EU:n ja Sveitsin sopimuksen voimaantulopäivänä tai yhteisön lentoliikenteen harjoittajien oikeutta lentoliikenteen harjoittamiseen Sveitsin ja ETA:n EFTA-valtion välillä koskevan ETA:n EFTA-valtioiden ja Sveitsin sopimuksen voimaantulopäivänä, sen mukaan, mikä näistä on myöhäisin. 3 artikla ETA:n sekakomitean puheenjohtaja ilmoittaa Sveitsille tämän päätöksen hyväksymisestä ja viimeisestä ETA:n sekakomitealle mahdollisesti tehdystä sopimuksen 103 artiklan 1 kohdan mukaisesta ilmoituksesta. 4 artikla Tämä päätös julkaistaan Euroopan unionin virallisen lehden ETA-osastossa ja ETA-täydennysosassa. Tehty Brysselissä ETA:n sekakomitean puolesta Puheenjohtaja ETA:n sekakomitean sihteerit [1] ETA:n sekakomitean päätös N:o 90/2011, annettu 19 päivänä heinäkuuta 2011, EUVL L 262, 6.10.2011, s. 62. [2] Lentoliikennekomitean päätös N:o 1/2010, tehty 7.4.2010, EUVL L 106, 28.4.2010, s. 20. [3] Konvention liitteessä Q olevan lisäyksen (lentoliikenne) muuttamista koskeva EFTA-neuvoston päätös N:o 1 vuodelta 2012, 22.3.2012. [4] EUVL L 305, 30.11.1994, s. 6. [5] EUVL L 262, 6.10.2011, s. 62. [6] EUVL L 293, 31.10.2008, s. 3. [7] Lentoliikennekomitean päätös N:o 1/2010, tehty 7.4.2010, EUVL L 106, 28.4.2010, s. 20. [8] EFTA-neuvoston päätös N:o 1 vuodelta 2012, 22.3.2012. [9] EUVL L … [10] EUVL L 262, 6.10.2011, s. 62. [11] EUVL L 293, 31.10.2008, s. 3. * [Valtiosäännön asettamista muutoksista ei ole ilmoitettu.] [Valtiosäännön asettamista muutoksista on ilmoitettu.]